**Pályázati kiírás**

**a 2016. októberében megrendezendő GPA Európa Kupa versenyre**

Pályázat leadási határidő: 2016. július 24. 12 óra

A pályázatokat a Profi Liga e-mail címére kell megküldeni (hungarianpowerliftingcongress@gmail.com). Csak írásban leadott pályázatokat fogadunk el (telefonos, facebookos és egyéb lehetőség nincs!).

A beérkező pályázatok közül a Magyar Profi Erőemelő Liga elnöksége fogja eldönteni, ki rendezheti meg a versenyt.

A pályázat minimum az alábbi feltételeket, információkat kell tartalmazza:

* a verseny 4 napos kell legyen.
* 0. napon este biztosítani szükséges legalább 2 órás mérlegelési lehetőséget.
* a helyszínként olyant szükséges biztosítani, ahol lebonyolítható egyszerre két színpadon a verseny. Külön megfelelő méretű mérlegelő szoba és külön bírói öltöző helyiség biztosítása, emellett női és férfi öltöző, zuhanyzó is kell legyen. Kérjük helyszínt, annak paramétereit részletesen leírni, bemutatni (hol helyezkedik el, milyen helyiségek vannak, melyek használhatóak, mekkorák, stb.). Ezen helyiségek és mellékhelyiségek igényesen kialakított, folyamatosan használható és lehetőleg folyamatosan takarított helyiségek kell legyenek.
* biztosítani kell a helyszínen:
* versenyhelyszínen – 2 db fekvenyomó pad biztonsági kerettel, 2 db profi guggoló állvány, 2 db csúszásmentes dobogó (pl. szőnyeg borítás), hitelesített súlykészlet és rúdkészlet (melyek a Ligának rendelkezésre állnak, csak a szállítást kell megoldani), magnézia, drótkefe, 2 db emelő béka (felhúzáshoz), 2\*3 bírói szék, 2 technikai asztal 3-3 székkel és áram eléréssel, kivetítő vászonnal és projektorral, kihangosítással.
* bemelegítőben – legalább 4 db fekvenyomó pad, legalább 4 db guggoló állvány, legalább 8 db 20 kg-os rúd, legalább 1200 kg súly, magnézia és a felhúzáshoz megfelelő csúszásmentes aljzat. A bemelegítő közvetlen a verseny mellett kell legyen, és megfelelő nagyságú, elegendő hellyel kell rendelkezzen a kényelmes és eredményes bemelegítéshez**.**
* legalább 10 lapozó biztosítása (5-5 mindkét színpadra).
* kb. 12 fő (bírók, technikai személyzet) szállásnak, ellátásának biztosítása.
* díjazás biztosítása: 1-3 helyezetteknek igényes érem, abszolút kategóriában 1-3 helyezetteknek serlegek, mindenkinek oklevél (ezek mind a Profi Liga jóváhagyásával rendelhetőek csak meg).
* GPA/IPO versenyszabályzat magyarra fordítása legkésőbb 2016. augusztus 31-ig!
* 2-4 fő technikai személyzet biztosítása, akik az eredmény kijelző, illetve a versenyprogram kezelését a verseny teljes egésze alatt ellátják (olyan személyek kell legyenek, akik ezt a feladatot már korábban - probléma nélkül - végezték).
* Drog vizsgálat végett az ehhez szükséges drogtesztek biztosítása, az összes GPA-D kategóriában nevezett sportoló vizsgálatához.
* A verseny önálló honlapjának elkészítése.
* Próba mérleg biztosítása a verseny ideje alatt (lehetőleg hitelesített mérleg) – a mérlegelőbe a Liga biztosítja a mérleget.
* Eddigi versenyzési tapasztalat és verseny szervezési tapasztalat bemutatása!
* Szponzori háttér, illetve a verseny költségvetésének (és annak forrása) bemutatása.
* Legalább 100.000,- Ft letétbe helyezése a Profi Liga bankszámláján – az verseny esetleges meghiúsulásának biztosítékaként.
* A pályázat elbírálásánál előnyt jelent, ha a sportág népszerűsítése, média jelenlét biztosított.

A pályázó egyúttal – a pályázata leadásával – tudomásul veszi és elfogadja, hogy:

* amennyiben a szervezet amerikai elnöke el kíván jönni a versenyre (vagy maga helyett küld valakit a GPA szervezet nevében), akkor az ő utazási, szállás és ellátási költségeit is állni köteles;
* a nevezési díj 40 Eur (GPA-D kategóriában 50 EUR), második nevezés díja 30 Eur, harmadik vagy egy személy a feletti nevezési díja 20 Eur;
* Késedelmes nevezés esetén legfeljebb 20 Eur kérhető;
* A nevezési díjak a rendező bevételét képezik (így számlaképes szervezet, egyesület, vállalkozás kell legyen), melynek 1/3-a a Magyar Profi Erőemelő Ligáé, melyet rendezvényszervezés címén számláz ki.

Mosonmagyaróvár, 2016. július 1.

 Freimann Sándor

 Magyar Profi Erőemelő Liga

 elnök